maidir leis an seasamh atá le glacadh, thar ceann an Aontais Eorpaigh, sa Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shingeapór a mhéid a bhaineann le Rialacha Nós Imeachta an Choiste Trádála a ghlacadh

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shingeapór i ndáil leis an nglacadh atá beartaithe ar Rialacha Nós Imeachta an Choiste Trádála.

2.Comhthéacs an togra

2.1.Comhaontú Saorthrádála idir an tAontas Eorpach agus Poblacht Shingeapór

Tá sé d’aidhm ag Comhaontú Saorthrádála idir an tAontas Eorpach agus Poblacht Shingeapór (‘an Comhaontú’) trádáil agus infheistiú idir na Páirtithe a léirscaoileadh agus a éascú. Tháinig an comhaontú sin i bhfeidhm an 21 Samhain 2019.

2.2.An Coiste Trádála

Áiritheoidh an Coiste Trádála go bhfeidhmeoidh an Comhaontú mar is cuí, go ndéanfaidh sé maoirseacht ar chur chun feidhme agus cur i bhfeidhm an Chomhaontaithe seo agus go ndéanfaidh sé sin a éascú, go gcuirfidh sé a aidhmeanna ginearálta chun cinn, go ndéanfaidh sé maoirseacht ar obair na gcoistí speisialaithe, na meithleacha agus na gcomhlachtaí eile uile a bhunaítear faoin gComhaontú seo, go mbreithneoidh sé bealaí chun an caidreamh trádála idir na Páirtithe a fheabhsú a thuilleadh, go bhféachfaidh sé le fadhbanna a d’fhéadfadh teacht chun cinn i réimsí a chumhdaítear leis an gComhaontú seo a réiteach agus go mbreithneoidh sé aon ábhar spéise eile a bhaineann le réimse a chumhdaítear leis an gComhaontú seo. Tiocfaidh an Coiste Trádála le chéile san Aontas nó i Singeapór ar bhonn malartach gach dhá bhliain nó gan moill mhíchuí arna iarraidh sin do cheachtar Páirtí. An Comhalta den Choimisiún Eorpach atá freagrach as an trádáil, agus an tAire um Thrádáil agus Tionsclaíocht Shingeapór, nó ionadaithe na beirte sin, is iad sin a bheidh ina gcomhchathaoirligh ar an gCoiste Trádála. Glactar cinntí d’aon toil. Cuirtear an tAontas agus a Bhallstáit ar an eolas ar bhonn leanúnach faoi fheidhmiú an Chomhaontaithe tríd an gCoiste um an mBeartas Trádála agus tá cinntí an Choiste Trádála faoi réir nós imeachta 218(9) CFAE.

2.3.An gníomh ón gCoiste Trádála atá beartaithe

De bhun mír 4, pointe (f) d’Airteagal 16.1 den Chomhaontú, tá an Coiste Trádála le cinneadh a ghlacadh maidir lena Rialacha Nós Imeachta (‘an gníomh atá beartaithe’).

Tá tamall fada caite ag comhairliúcháin maidir leis na dréacht‑Rialacha Nós Imeachta chun teacht ar chomhthoil, agus níor cuireadh bailchríoch orthu go fóill faoin gcéad chruinniú den Choiste Trádála a tionóladh an 7 Nollaig 2021.

Tá sé mar chuspóir ag an ngníomh atá beartaithe feidhmiú an Choiste Trádála a chur ar bhonn foirmiúil.

Beidh an gníomh atá beartaithe ina cheangal ar na páirtithe i gcomhréir le hAirteagal 16.4, mír 1 den Chomhaontú, lena bhforáiltear an méid seo a leanas: go bhféadfaidh na Páirtithe cinntí a dhéanamh sa Choiste Trádála nó i gcoiste speisialaithe, i gcás ina bhforáiltear dó sin sa Chomhaontú. Beidh na cinntí a dhéanfar i gcoiste den sórt sin ina gceangal ar na Páirtithe, agus déanfaidh na Páirtithe na bearta is gá chun na cinntí sin a chur chun feidhme.

3.An seasamh atá le glacadh thar ceann an Aontais

Is í aidhm ba cheart a bheith ag an seasamh atá le glacadh thar ceann an Aontais rialacha nós imeachta an Choiste Trádála a ghlacadh faoi mar a fhoráiltear dóibh sa Chomhaontú.

4.Bunús dlí

4.1.Bunús dlí nós imeachta

4.1.1.Prionsabail

In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’